Twaalf van Klerksdorp in hof ná onluste | Maroela Media
Die verhoor van 12 vermeende oproermakers wat Sondag aangekeer is tydens die chaos by 'n taxistaanplek in Klerksdorp in Noordwes is tot 18 Oktober uitgestel.
Elf van die beskuldigdes het Dinsdagoggend borgtog van R500 elk gekry en een is met 'n waarskuwing vrygelaat. Hulle staan tereg op aanklagte van openbare geweld en die besit van gesteelde goedere.
Al 12 verdagtes is Sondag in Klerksdorp in hegtenis geneem ná die geweldpleging in die woonbuurt Pienaarsdorp naby die middestad. Volgens die polisie in Noordwes het die oproer Maandag voortgeduur toe talle geboue in Viljoen- en Coetzeestraat wat aan buitelanders behoort aan die brand gesteek is.
Twee sakeondernemings is geplunder en 10 voertuie aan die brand gesteek op 'n perseel waar 'n buitelander voertuie herstel.
'n Aantal taxibestuurders het toe groepeer met die doel om hul kollega se dood te wreek omdat hulle gemeen het sy moordenaars is buitelanders.
Die polisie sê volgens inligting tot hul beskikking is 'n 28-jarige Zimbabwiër later die dag by sy stalletjie met 'n mes in die bors gesteek, vermoedelik deur lede van die groep ontstoke taxibestuurders. Hy is hospitaal toe gebring, maar by sy aankoms dood verklaar.
Volgens ooggetuies het mense buitelanders se stalletjies aan die brand gesteek en hul ware geplunder. Die polisie handhaaf steeds 'n teenwoordigheid op die toneel om die situasie te bestendig.
Niemand is nog in verband met die twee moorde in hegtenis geneem nie. Die ondersoeke na al die aangemelde sake duur voort.
Intussen het lt.genl. Baile Motswenyane, Noordwes se provinsiale polisiekommissaris, opnuut gesê dat wetteloosheid nie geduld kan word nie. Sy sê al het inwoners die reg om hul misnoeë te kenne te gee, moet hulle dit wettig doen.
Niemand mag eiemagtig optree nie, het sy gesê.
Flous · 7 maande gelede
En more loop hulle weer vry, vir wie flous julle? Hoeveel betogers sit regtig in die tronk na die vernietigingsveldtogte??